**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/270-14**

**10. новембар 2014. године**

**Б е о г р а д**

**З А П И С Н И К**

**СА ДЕСЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 19. СЕПТЕМБРА 2014. ГОДИНЕ**

Седница је почела у 11 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Злата Ђерић, Слободан Перић, Владица Димитров, Љибушка Лакатош, Вера Пауновић, Олена Папуга и Сулејман Угљанин, чланови Одбора.

Седници нису присуствовали чланови Одбора: Сузана Шарац, Дубравка Филиповски, Стефана Миладиновић, Аида Ћоровић, Биљана Хасановић Кораћ и Елвира Ковач.

Седници су присуствовали заменици чланова Одбора: Оливера Пауљескић, Ненад Митровић, Гордана Чомић и Золтан Пек.

Седници је присуствовао Енис Имамовић, народни посланик.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање предлога Посланичке групе СДА Санџака- ПДД за доношење закључка Одбора;

2. Разно.

Чланови Одбора су једногласно ПРИХВАТИЛИ предложени Дневни ред.

**Председник Одбора** је обавестио чланове Одбора да је у складу са чланом 72. Пословника Народне скупштине ову седницу сазвао у року који је краћи од 72 сата, због тога што је предлагач захтевао стављање предлога закључка на дневни ред пре истека овог рока. Подсетио је да је предлагач захтевао да се њихов предлог стави на дневни ред седнице коју смо имали 15. септембра, да је захтев био поднет непосредно пре тадашње седнице у 11.50 часова и да је већ био утврђен дневни ред седнице па нисмо могли да га уврстимо у дневни ред.

**ПРВА ТАЧКА ДНЕВНОГ РЕДА:** Разматрање предлога Посланичке групе СДА Санџака- ПДД за доношење закључка Одбора

**Председник Одбора** је подсетио присутне чланове Одбора да је чланом 75. Пословника предвиђено да члан одбора има право да говори укупно 10 минута, а предлагач акта има право да говори 20 минута.

**Сулејман Угљанин** је истакао да је њихова посланичка група предложила овом одбору, као и Министарству за државну управу и локалну самоуправу и Републичкој изборној комисији да ускладе изборна правила за изборе за националне савете националних мањина који су расписани за 26. октобар са изборним правилима која важе за изборе на локалном и републичком нивоу, односно за републичке изборе. С обзиром да на локалним и парламентарним изборима свака изборна листа има своје представнике у изборним комисијама, и у проширеном и у сталном саставу, тражили су да то буде и овде, из једног врло важног разлога, јер је неприхватљиво да они који су животно заинтересовани за изборе и који представљају једну мањину немају право да утичу, односно да контролишу изборни процес. Навео је да је и у републичким изборима било случајева, конкретно на прошлим изборима 16. марта, да и поред присуства њихових људи, неки представници Општинске изборне комисије су покупили изборне кутије и спречили гласање у једној изборној јединици где је СДА Санџака убедљиво најјача и где добија 100% гласова. На поновљеним изборима се показало да су у праву. На тим истим изборима, у времену од када су изборне материјале носили од Новог Пазара до Краљева, председник новопазарске изборне комисије, преправљао је бројке, а то је констатовала изборна комисија на њихов захтев кад се вршила провера. Даље је навео, да кад све то знамо, није нормално да ми као држава која хоће да председава ОЕБС-ом у наредној години, организујемо изборе за националне савете националних мањина по правилима која ће унапред да доведу до стања да неке мањине не заврше изборни процес. Наводи да по новом закону, ако не конституишу на време свој национални савет, онда могу да буду избрисани из регистра. Стога сматра, да ако се не исправи ова грешка и ако се не усклади са чланом 52. Устава Републике Србије, доводимо се у ситуацију да избори буду у основи нерегуларни. Он, лично, нема поверења ни у једну општинску администрацију. По правилнику и по упутствима, било који члан кога је општинска администрација предложила, може да удаљи посматрача, нпр. зато што му звони телефон. Због тих разлога навео је да траже да се упутства за спровођење избора и правилници које је донела Републичка изборна комисија ускладе са упутствима и правилницима који се односе на локалне и републичке изборе. С друге стране, истакао је да је њихов захтев и да се изврше допуне у бирачком списку и омогући мањинама да могу на исти начин, као што се врши провера бирачког места и провера уписа у јединствени бирачки списак, то обезбеди и на овим изборима. Истакао је и да сматра да је на ову седницу требало да се позову представници Министарства државне управе и локалне самоуправе и представници Републичке изборне комисије и замолио да се одложи расправа на ову тему док они не буду присутни.

**Председник Одбора** је подсетио да је, у складу са чланом 28. Закона о избору народних посланика, Републичка изборна комисија независтан, самостални орган за спровођење избора који је именован од стране Народне скупштине Републике Србије и као такав самостално доноси одлуке из својих надлежности. Одбор за људска и мањинска права и равноправност полова, није надлежан, као радно тело, да преиспитује рад и доношење одлука које су у надлежности Републичке изборне комисије, па самим тим не можемо ни да предложимо како да та комисија спроводи непосредне изборе за савете националних мањина о чему је говорио предлагач. Исто важи и за Министарство државне управе и локалне самоуправе, а органи који надзиру спровођење избора су утврђени Законом о националним саветима националних мањина и подзаконским прописима, а надлежност Народне скупштине у тим прописима није утврђена, а поготово надлежност одбора као једног од скупштинских радних тела. Ово све произилази из законских одредби, и то чл. 59. и 62. Закона о националним саветима националних мањина, као и читавим низом упутстава и подзаконским актима који је утврдила Републичка изборна комисија као независтан орган. Стога је истакао да сматра да предлог г. Угљанина треба проследити управо надлежним институцијама, Републичкој изборној комисији и Министарству, на даље поступање, са захтевом, да овај одбор у што краћем року обавесте о томе какав је њихов став по овом питању и које су мере евентуално преузели. Такође је додао да ми као Одбор не бежимо да захтевамо од државних органа који спроводе изборе за националне савете да нас обавесте о овим предлозима јер су они за то по закону надлежни.

**Сулејман Угљанин** је истакао да је Народна скупштина највише законодавно тело које поставља Владу, Влада поставља своје министре и чиновнике, а они именују разне комисије. Даље је истакао да сматра да су консултовали било кога од представника мањина, не би дошло до овога, да су уважили амандмане које су поднели у току доношења овог закона, не би направили ову грешку. Навео је да ми претендујемо као држава да уђемо у Европску унију, да будемо председавајући ОЕБС-а и стога не бих волео да овај проблем за који је навео да ће се сигурно појавити, буде разлог да сутра добијемо критику од Европске уније у поступку приступања и преговора о поглављима 23. и 24. Констатовао је да, ако је могао да гласа као грађанин и да има као представник листе право да буде у саставу комисије, сталном и проширеном, тражи и за мањине та иста права. Замолио је за подршку у томе.

**Председник Одбора** је истакао да Србија не претендује, Србија ће председавати ОЕБС-ом од 1. јануара 2015. године. На делу је и у пракси показала јасну поруку и Закон о изменама и допунама закона о националним саветима националних мањина је први закон који смо у овом сазиву усвојили. Обраћајући се г. Угљанину навео је да је такође чињеница да су амандманом тада покушали да промене закон. Скупштина је гласајући већином, одбила тај амандман. Дакле, не може Одбор да буде изнад Скупштине и закона. Ако Скупштина као највише законодавно тело није прихватила тај амандман, не можемо ми тај амандман, који предлагач сада претвара у закључак Одбора, да усвојимо јер би то било супротно закону.

**Олена Папуга** је истакла да на терену постоје бројни проблеми, а Министарство се на неки начин и не труди да их исправи. Навела је свој пример. Она је на прошлим изборима гласала у Новом Саду јер је тамо имала пријављен боравак. Након тога се пријавила у Руски Крстур и сва документа су јој пренета у општину Кула. Међутим, то није случај са посебним бирачким списком јер јој је речено да не може да гласа у Кули, него у Новом Саду, или да се испише из посебног бирачког списка у Новом Саду и упише у Кули. То значи да јединствени бирачки списак не прати посебни бирачки списак, тако да ће бити јако пуно проблема око тога и мисли да треба да постоји координација и да направимо једну везу између министарства и те недостатке исправимо и да помогнемо људима који раде у општинским управама. Такође је поставила питање зашто ако у изборима за народне посланике може да формира стални и проширени састав бирачких одбора на предлог носиоца листе, овде то не постоји и нема проширеног састава.

**Председник Одбора** је навео да се не ради о пресликавању избора за народне посланике јер иначе не бисмо доносили посебан закон за изборе за савете националних мањина. Није реч овде о истим изборима зато што важе посебни прописи, посебан бирачки списак, а Закон о народним посланицима се сходно примењује а не непосредно. Међутим, истакао је да верује да постоје проблеми, али је поново истакао да одбор као скупштинско радно тело не може да одлучује о нечему што није у нашој надлежности.

**Љиљана Малушић** се сложила са предлогом председника Одбора да добијемо у писменој форми мишљење од Републичке изборне комисије и Министарства државне управе. Такође је истакла, да можемо ми овде да се слажемо или не слажемо, али би желела да радимо само по закону.

**Слободан Перић** је истакао да зна да ми сада не можемо да променимо тај закон нити да променимо Устав, али се слаже да се упути допис надлежним органима.

**Владица Димитров** је истакао да се слаже са посланицом Папугом, управо у овом делу око упутстава које требају из централне изборне комисије бити послата бирачким одборима, поготово у вези техничких проблема који су присутни на терену и с тим у вези треба да се обратимо Републичкој изборној комисији.

**Сулејман Угљанин** је навео да они не траже измену закона, него траже да се упутство Републичке изборне комисије измени и усклади са упутством за локалне и републичке изборе. Они на то имају право а ми смо ти надређени који можемо да кажемо да тражимо да се ти акти ускладе. Даље је навео да не може да се сложи са тим да нема право да прати изборни процес, да му се ускрати уставно право које је имао када је предао изборну листу за републичке и локалне изборе, а за мањинске изборе му се то стечено право одузима. Поставио је питање да ли ћемо дозволити да се деси хаос на терену и да многе изборне листе не изађу на изборе и рекао је да не прихвата да кандидује своју изборну листу под овим условима. Навео је да ће тражити правни лек у замљи, а ако га не нађу у земљи тражиће га код Европске уније, ОЕБС-а и код свих. Поновио је да сматра да је на ову седницу требало да се позову представници Министарства државне управе и локалне самоуправе и представници Републичке изборне комисије.

**Гордана Чомић** је истакла да сматра да је проблем који покушавамо да решимо директна последица амандмана Владе на последњи члан Предлога закона који је дао надлежност Републичкој изборној комисији о потпуној аналогији парламентарних избора у Србији и избора за национални савет. То Републичка изборна комисија не може да уради јер не може да се успостави аналогија. Зато имамо проблем. Истакла је да би то што тражимо од Републичке изборне комисије било крешење закона. Поставила је питање ко хоће да да саласност да неко прекрши закон и да уради упутство које не може да уради. Последица тога јесте да они који на изборима учествују, они чији су ти избори први интерес, не могу да контролишу изборе, него само могу бити посматрачи. Мисли да је добро једно средње решење а које подразумева обраћање ОЕБС-овом одељењу овде у Србији и којим би се тражила саветодавна помоћ.

**Председник Одбора** је истакао да, иако би могао да се сложи у много чему са гђом Чомић, ипак мисли да Одбор као једно од радних тела Народне скупштине прво треба да се обрати нашим државним органима.

**Енис Имамовић** је навео да је он данас овде у својству члана посланичке групе предлагача овог акта и има обавезу као народни посланик да реагује на нешто што се чује на Одбору за људска и мањинска права када се ради о изборима за националне савете националних мањина, а то је изјава да „то нису ти избори ово су неки други избори“. У демократској земљи постоји само једна разлика у изборима, а то су слободни демократски и недемократски избори. Сматра да услови под којима се одржавају, у којима ће се одржати ови избори, су недемократски, а грађани који учествују на предстојећим изборима немају исто право као што имају остали грађани Републике Србије када учествују на другим изборима. Избори су свугде где се броје гласови, где се броје листићи, где год грађани излазе да се изјашњавају и они требају да имају иста правила под којима гласају. Тренутно, не важе иста правила и услови, и они су као мањински посланички клуб покушали да реагују и предлажу закључак Одбора који није обавезујућ, а овај одбор је део Народне скупштине која бира министарство за државну управу, а такође именује чланове Републичке изборне комисије. Стога не може да се сложи с тим да овај одбор није надлежнан да донесе један закључак којим позива све оне органе које именује и бира да исправе и ускладе своја правила и своје закључке према ономе што пише у закону. Када је у скупштинској процедури био Закон о изменама и допунама Закона о националним саветима националних мањина, подсетио је присутне да је било конструктивних амандмана који су долазили из опозиције, а нарочито од странака националних мањина. Ниједан од тих амандмана није усвојен, није чак ни разматран. Упозоравали су на све ово о чему данас говоримо и упозоравали да све ово угрожава демократичност једне земље коју сви покушавамо да уведемо у Европску унију и да уведемо међународне стандарде. На крају је закључио да је захтев да се о овом проблему расправља на овом одбору доказ жеље да све недостатке желе искључиво да решавају у оквирима институција система.

**Председник Одбора** је подсетио да је Одбор надлежан за праћење спровођења закона. Друго је питање какав је тај закон, да ли је добар или није, и да ли би се и ми овде сад сложили да га треба променити. Обзиром да нисмо у надлежности да одлучујемо о предлогу посланичке групе која је предлагач, предложио је да се предлог ПГ СДА Санџак-ПДД проследи Министарству дрржавне управе и Републичкој изборној комисији на даље поступање уз захтев да хитно Одбор обавесте о свом ставу, односно о предузетим мерама.

**Сулејман Угљанин** је истакао да сматра да Одбор треба да има иницијативу и да ове органе позове да ускладе акте. Такође је предложио да Одбор тражи од Уставног суда да оцени уставност тог спорног члана.

**Председник Одбора** се захвалио учесницима у расправи и истакао да с обзиром да Одбор није у могућности да због ненадлежности одлучује о предлогу посланичке групе СДА Санџака ПДД, предлаже да предлог посланичке групе Одбор проследи Министарству државне управе и локалне самоуправе и Репубичкој изборној комисији на даље поступање уз захтев да овај одбор обавесте о свом ставу, односно предузетим мерама.

**Председник Одбора** је ставио на гласање овај предлог. Одбор је већином гласова ПРИХВАТИО наведени предлог.

**ДРУГА ТАЧКА ДНЕВНОГ РЕДА**: Разно

**Председник Одбора** је обавестио чланове Одбора да ће се у уторак, 23. септембра у 10 часова одржати заједничка седница нашег одбора са Одбором за европске интеграције у форми округлог стола са једном тачком дневног реда, а то је: Стање људских права ЛГБТ особа у Србији. Истакао је да мисли да је значајно да као одбор покажемо спремност да штитимо права оних који су угрожени и да се закони морају поштовати.

**Слободан Перић** је обавестио Одбор да су тражили од Министарства да се избори за националне савете одложе у општинама Мајданпек, Кладово и Неготин јер ће због катастрофалних поплава бити проблема да се тамо организују избори.

Седница је закључена у 12.20 часова.

|  |  |
| --- | --- |
| **СЕКРЕТАР ОДБОРА**  **Рајка Вукомановић** | **ПРЕДСЕДНИК ОДБОРA**  **Мехо Омеровић** |